挽張宗師
作者：陸文圭
朝代：宋

paragraphs: 鳳歷歸明主，龍韜識老臣。
衣冠朝日月，劍履步星辰。
極品躋黄閣，齋居入紫宸。
存心妙經緯，贊化極彌綸。
道教崇簪笏，詞林壓搢紳。
儉慈爲世寶，安樂是天民。
夢卜親如見，祈禳立有神。
穀城黄石老，衡岳白衣人。
密勿天心契，便蕃帝渥新。
壽尊來玉醴，法樂宴崇真。
重錦頒衣襲，精糜享膳珍。
青溪合瑶草，玄圃植靈椿。
化鶴聲逾遠，飛鳬跡已陳。
松青凋晚歲，林縞失殘春。
世事柯山局，人生桑海塵。
十齡傳正印，一德鏤堅珉。